**Odôvodnenie**

**návrhu na vydanie uznesenia Národnej rady Slovenskej republiky**

**k novej hudobnej úprave štátnej hymny Slovenskej republiky**

Už niekoľko týždňov intenzívne rezonuje vo verejnosti diskusia o novej hudobnej úprave štátnej hymny Slovenskej republiky, ktorá vyvolala okrem búrlivých emócií aj množstvo otáznikov.

Štátna hymna ako jeden zo štátnych symbolov Slovenskej republiky si podľa nás zasluhuje náležitý rešpekt, a ten si rovnako zasluhujú aj akékoľvek úvahy nad jej novou hudobnou úpravou. Doposiaľ prebiehalo schvaľovanie hudobnej úpravy určitým spôsobom, čím sa vytvorili v tomto smere určité parlamentné zvyklosti, o ktorých sa domnievame, že by mali byť zo strany vlády, ministerstva kultúry, ale aj ministerstva vnútra aj v súčasnosti dodržané. Taktiež žiadame, aby kompetentné orgány v procese výberu návrhu novej hudobnej úpravy štátnej hymny postupovali transparentne, s náležitou odbornou starostlivosťou, vrátane vypísania výberového konania a aby konečnú novú verziu štátnej hymny posudzoval Výbor Národnej rady Slovenskej republiky pre kultúru a médiá a schvaľovalo ju následne plénum Národnej rady Slovenskej republiky uznesením.

Štátna hymna je štátnym symbolom všetkých občanov a občianok Slovenskej republiky, patrí nám všetkým a je pre všetkých dôležitá, o čom svedčí aj intenzita záujmu o jej novú hudobnú úpravu vo verejnosti. Pripomíname preto vláde Slovenskej republiky, že si zaslúži rešpekt.

So znepokojením sledujeme aktuálny proces prijímania novej hudobnej úpravy štátnej hymny. Ministerstvo kultúry Slovenskej republiky pristupuje k zmene hudobnej úpravy štátnej hymny spôsobom, ktorý nerešpektuje historické skutočnosti a prehliada postup schvaľovania úpravy štátnej hymny Slovenskej republiky v roku 1992. Navyše je táto zmena uskutočňovaná pri existencii pochybností o platnosti zmluvných vzťahov. V roku 1992 bola schvaľovaná nová hudobná úprava štátnej hymny za prítomnosti odborníkov v parlamentnom Výbore pre kultúru a médiá. V súčasnosti prevzalo nad novou hudobnou úpravou z neznámych dôvodov iniciatívu Ministerstvo kultúry Slovenskej republiky. Nevypísalo výberové konanie, odmieta poskytnúť informácie, vyskytujú sa právne pochybnosti o platnosti zmluvy, nejasné sú otázky ohľadom autorského práva a udeľovania licencií.

Štátna hymna má jej občanov a občianky spájať. Proces, ktorým dochádza k jej novej hudobnej úprave v gescii Ministerstva kultúry Slovenskej republiky robí presný opak - rozdeľuje, s čím zásadne nesúhlasíme, a preto predkladáme toto uznesenie.